Nico

**Nico** vlastným menom **Christa Päffgenová** (* 16. október 1938 – † 18. júl 1988) bola nemecká modelka, herečka, speváčka a hudobníčka. 

## Biografia
Nico sa narodila ako Christa Päffgen rodičom Hermannovi a Grete Päffgenovcom. Rodičia sa počas 2. svetovej vojny rozviedli a jej otec, ktorý slúžil vo wehrmachte, bol neskôr zastrelený. Nico žila chvíľu s matkou a jej rodičmi v meste Lübenau. 

V 13-tich rokoch odišla do Berlína, kde začala pracovať v predajni s dámskym spodným prídlom *KaDeWe*. Neskôr vďaka jej fyzickej kráse začala túto bielizeň propagovať ako modelka. V 15-tich rokoch ju znásilnil seržant americkej armády, ktorý bol za tento čin odsúdený na trest smrti. V roku 1954 sa ako modelka zoznámila s fotografom Herbertom Tobiasom, ktorý jej prisľúbil, že jej pomôže v kariére. Práve on jej dal umelecké meno Nico (vraj podľa kamaráta Nikosa Papatakisa). Neskôr pôsobila v Paríži. Tu si ju na jednom večierku všimol režisér Federico Fellini, ktorý ju angažoval v jeho filme *Sladký život* (1960). 

V roku 1961 sa Nico presťahovala do New Yorku, do štvrti West Village. V novembri 1961 sa na jednu noc stretla s Alainom Delonom, s ktorým mala pomer (páru sa narodil syn Ari Päffgen, ktorého vychovávala Delonova matka). 

V roku 1963 sa začala aj jej spevácka kariéra piesňou pre film *Strip Tease* od Jacquesa Poitrenauda. Skladbu zložil Serge Gainsbourg. V decembri 1963 prvýkrát spievala pred obecenstvom v new-yorskom klube *Blue Angel*.

V roku 1965 sa zoznámila s členmi rock-and-rollovej skupiny Rolling Stones. Gitarista skupiny Brian Jones s ňou nahral jej prvý singel *I′am not Saying / The Last Mile*. V New Yorku sa zoznámila aj s avantgardným umelcom Andy Warholom, ktorý ju hneď angažoval v jeho filme *Chelsea Girl*. 

Warhol bol aj manažérom skupiny The Velvet Underground, do ktorej angažoval aj Nico. So skupinou The Velvet Underground spolupracovala na albume *[[The Velvet Underground & Nico]]* (1967), kde naspievala vokály v troch skladbách. So skupinou neskôr prerušila spoluprácu, lebo sa do nej zamilovali dvaja lídri skupiny (Lou Reed a John Cale). V tom istom roku vydala aj svoj prvý sólový album *Chelsea Girl*, na ktorom tiež hrali členovia The Velvet Underground. 

Medzi jej krátkodobých partnerov (či skôr milencov) patril aj Jim Morrison. 

Jej posledný verejný koncert sa uskutočnil 6. júna 1988 v berlínskom klube *Planetarium*.

Nico zomrela v júli 1988 v dôsledku zranenia (krvácanie do mozgu) pri nehode na bicykli.

## Zaujímavosti
* 5. októbra roku 1985 Nico so svojou kapelou koncertovala v Kultúrnom stredisku Opatov v pražskom Južnom meste (Jižní město). Koncertu sa zúčastnilo okolo tisíc ľudí, Nico odohrala najmä piesne z nového albumu *Camera Obscura* (1985). Koncert uvádzal neskorší hudobný publicista Vojtěch Lindaur.
* V roku 2017 bol o posledných dvoch rokoch života speváčky nakrútený talianskou režisérkou Suzannou Nicchiarelli film s názvom „Nico, 1988“.

## Diskografia
### Štúdiové albumy
* *Chelsea Girl* (1967)
* *The Marble Index* (1969)
* *Desertshore* (1970)
* *The End...* (1974)
* *Drama of Exile* (1981)
* *[[Camera Obscura (album)|Camera Obscura]]* (1985)

## Zdroje

Kategória:Nemecké speváčky
Kategória:Nemecké modelky